Diari Oficial de la Generalitat Valenciana


Sumari del DOGV 7825, del 11-07-2016 (2016/4796)

RESOLUCIÓ de 16 de juny de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient número 148/15-AIA Llutxent.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7825

Data del DOGV
:   11-07-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/4796


Data del document
:   16-06-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 16 de juny de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient número 148/15-AIA Llutxent. [2016/4796]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient número 148/15-AIA Llutxent.  
  
«Declaració d'impacte ambiental  
Expedient: 148-2015-AIA.  
Títol: Ampliació explotació porcina de preengreixament.  
Promotor: Agropecuaria Llutxent 2010, SL.  
Òrgan substantiu: Ajuntament de Llutxent.  
Localització: parcel·les 43 i 49 del polígon 8 de Llutxent (València).  
  
Antecedents. Descripció del projecte  
El 18 de febrer de 1998 es dicta declaració d'impacte ambiental favorable per a granja de preengreixament de gorrins en la partida de l'Estret de Llutxent supeditada al compliment de certs condicionants ambientals referits al compliment de l'estudi d'impacte ambiental i a les dosis d'utilització de purins en parcel·les agrícoles, entre altres.  
La declaració d'impacte ambiental actual es referirà al conjunt de l'explotació i tenint en compte que des de la data d'emissió de la Resolució de 18 de febrer de 1998, hi ha punts dels condicionants ambientals que han de ser modificats, es procedirà a la seua anul·lació i a la seua nova redacció en la present resolució.  
Una vegada indicats els antecedents del projecte es procedeix a descriure'l:  
Es pretén l'ampliació d'explotació porcina de preengreixament de capacitat 6.400 animals fins a una capacitat de 8.880 animals. L'ampliació és de 2.480 places i es manté l'orientació productiva.  
  
L'activitat productiva es desenvolupa durant uns 40-45 dies, període en què els gorrins que arriben a l'explotació amb 5 kg de pes, són alimentats fins que aconsegueixen un pes de 18-20 kg. Al final del procés es retiren els animals i es netegen i desinfecten les naus durant 5-10 dies. Es preveu la realització de sis cicles a l'any.  
Per a assolir la nova capacitat productiva es construirà un nou edifici de 22 x 29,90 m amb tancaments exteriors de placa alveolar de formigó armat i coberta metàl·lica a dos aigües.  
El desglossament de superfície és el següent:  
- Superfície construïda existent: 1.258,40 m² distribuïda en dos naus i instal·lacions complementàries.  
- Superfície d'ampliació: 658,36 m².  
Dins de la nova nau d'ampliació el paviment estarà format per reixes de formigó prefabricat sobre biguetes i murets de formigó. Davall les reixes es disposarà d'una zona d'arreplega de lixiviats des d'on, per mitjà de canalització, els purins seran dirigits a la fossa de purins existent.  
Les instal·lacions comptaran amb zones exteriors d'accés per mitjà de solera de formigó, el subministrament d'aigua prové del pou de la cooperativa de Llutxent la xarxa del qual abasteix la xarxa general de subministrament d'aigua potable del terme municipal, contenidor de cadàvers.  
Les aigües residuals sanitàries són derivades a la xarxa de clavegueram públic existent.  
Es preveu una producció de purins de 3.640,80³ a l'any que contindrien 10.567,20 kg de nitrogen que es gestionaran per mitjà de la seua aplicació en camps de cultiu.  
La capacitat total d'emmagatzematge de purins és de 1.620 m³, suficient per a emmagatzemar els purins produïts en el conjunt de l'explotació durant tres mesos.  
Als purins se'ls aplicarà un biotractament (bacteris) basat en una fermentació aeròbia. En una primera fase es realitza un tractament en els canals de dejecció que evitarà la volatilització de l'amoníac i la generació de males olors. En aquesta fase els purins s'hidrolitzen el que facilita la fase posterior.  
En una segona fase es realitza una separació de sòlids. Els purins passen per un tamís i se n'obté una fase sòlida carregada de líquid que cal portar a una era de 4 m² de formigó amb inclinació i rodejada d'un rastell de rajola. Els líquids passaran a la fossa de purins. En la fossa de purins s'estimularà la fermentació aeròbia per mitjà de la sembra de bacteris, la remoció de capes i injecció d'aire.  
Per a gestionar els purins es presenta la justificació de la disponibilitat de 76,36 ha.  
  
Tramitació administrativa  
El 27 de novembre de 2015 l'Ajuntament de Llutxent, en qualitat d'òrgan substantiu, remet al Servei Territorial de Medi Ambient de València expedient als efectes de l'inici del procediment d'avaluació d'impacte ambiental. L'expedient té entrada en l'òrgan competent el 30 de desembre de 2015.  
El 10 de febrer de 2016 el Servei d'Avaluació d'Impacte Ambiental, en compliment de l'article 21 de la Llei 6/2014, de prevenció, qualitat ambiental i control ambiental d'activitats a la Comunitat Valenciana, emet un informe d'abast i continguts de l'estudi d'impacte ambiental.  
  
De l'informe esmentat es destaca la necessitat d'estudiar els nivells de nitrats de la zona afectada, la realització d'un programa de gestió de purins tenint en compte les necessitats reals en fertilització dels distints cultius, i l'obtenció de l'informe regulat en l'article 11 de la Llei 4/1998, del Patrimoni Cultural Valencià.  
El 7 d'abril de 2016 té entrada en el Servei d'Avaluació d'Impacte Ambiental documentació del projecte que es considera suficient per a resoldre.  
L'expedient conté:  
- Justificació de realització del tràmit d'informació pública per mitjà de publicació en el Butlletí Oficial de la Província de València de 16 d'octubre de 2015, exposició en el tauler d'edictes de l'Ajuntament de Llutxent i notificació als contigus.  
- Informe de 26 de novembre de 2015, de l'Ajuntament de Llutxent, indicant que durant el termini d'exposició pública no es van produir al·legacions.  
- Certificat de compatibilitat urbanística que indica que la granja s'ubica en sòl no urbanitzable comú. Està prohibida la construcció de noves granges i es permet la seua ampliació sempre que complisquen la legislació vigent en matèria de ramaderia i d'ordenació de les explotacions porcines, així com els límits d'ocupació establits en la normativa urbanística municipal.  
- Informe de 15 de maig de 2015, de la Direcció Territorial de València, favorable en relació amb l'emissió d'informe de caràcter territorial i urbanístic de la Direcció Territorial de la Conselleria d'Agricultura, Pesca i Alimentació.  
- Còpia de disponibilitat d'aigua procedent de la Cooperativa del Camp de Llutxent-Otos, CV i SAT La Creueta núm. 2661.  
  
Afeccions legals  
El projecte no presenta afecció a figures de protecció de la Llei 11/1994, d'Espais Naturals Protegits de la Comunitat Valenciana, inclosos els espais de la Xarxa Natura 2000 ni a terreny forestal.  
El projecte pot presentar afecció a la via pecuària assagador de Llutxent.  
  
Consideracions ambientals  
Es destaca el següent de l'estudi d'impacte ambiental:  
L'ampliació de l'explotació es realitzarà en la parcel·la prèviament ocupada per les instal·lacions de l'explotació original. Aquesta parcel·la limita amb la via pecuària assagador de Llutxent de 5 metres d'amplària.  
En l'àmbit no hi ha espais protegits. Els espais protegits més pròxims a l'àrea d'actuació es troben a més de 5 km corresponent al LIC Serres del Montdúver-Marxuquera i ZEPA Montdúver-Marjal de la Safor.  
Quant a elements del patrimoni cultural presents en el municipi, es destaca el palau dels Pròxita, castell de Xio, distintes creus de terme, i distintes esglésies o monestirs.  
1. Identificació i valoració d'impactes.  
Analitzats els impactes de forma global l'estudi d'impacte ambiental considera que els factors més afectats per l'actuació seran la qualitat de l'aire, el confort sonor i la possible afecció a les aigües subterrànies i superficials derivades de possibles abocaments o d'una incorrecta gestió de residus.  
No es considera que puga generar-se impactes sobre béns del patrimoni cultural o sobre el paisatge.  
2. Establiment de mesures protectores i correctores.  
- Fase de construcció: control del bon estat de la maquinària d'obres, s'evitarà la dispersió en l'atmosfera de materials pulverulents resguardant-los del vent, es gestionaran els residus produïts segons la seua naturalesa, les labors de manteniment de la maquinària es realitzaran sobre superfícies impermeabilitzades, es disposarà de solera de formigó hidròfug en la nau per a impermeabilitzar el paviment, es complirà la Llei 7/2002, de protecció contra la contaminació acústica. En el cas d'aparició d'alguna resta arqueològica es comunicarà a la Direcció General de Patrimoni Cultural.  
- Fase de funcionament: es complirà el que estableix la Llei 37/2003, del Soroll, així com la Llei 7/2002, de protecció contra la contaminació acústica, els residus perillosos seran retirats per gestor autoritzat.  
3. Programa de vigilància ambiental.  
El programa de vigilància ambiental té com a objectiu el seguiment i control del projecte per a comprovar les previsions de l'estudi d'impacte ambiental per mitjà de l'arreplega i anàlisi de dades i la vigilància del control dels nivells de soroll i la correcta gestió dels possibles abocaments.  
  
Consideracions de l'òrgan ambiental  
Els aspectes més significatius del projecte d'ampliació d'explotació de preengreixament de gorrins i que motiven els condicionants de la declaració d'impacte ambiental són els següents:  
- Ubicació: la distància als nuclis de població més pròxims (major d'1 km) fa preveure l'absència d'impactes significatius sobre la població quant a sorolls i olors de l'explotació.  
La proximitat de la via pecuària assagador de Llutxent fa necessari advertir sobre el respecte a aquesta com a element ambiental i patrimonial.  
- Ús racional de l'aigua: l'augment de la producció comportarà un augment en el consum d'aigua l'ús racional del qual ha de quedar garantit per mitjà de l'aplicació de les millors tècniques disponibles i del respecte a les distintes concessions d'aigua de què s'obtenen els cabals, aspecte que ha de ser puntualitzat a fi de garantir un ús racional del recurs.  
- Gestió de purins: es realitzarà en parcel·les agràries dels municipis de Llutxent i Villena.  
El Codi Valencià de Bones Pràctiques Agràries, aprovat per l'Ordre 7/2010, de la Conselleria d'Agricultura, Pesca i Alimentació recomana que quan s'apliquen fertilitzants orgànics al sòl no se supere la quantitat de 170 kg/N/ha i any es podran completar aqueixa quantitat amb nitrogen mineral si així ho demana el cultiu.  
No obstant això, per a garantir una elevada protecció del medi ambient i tenint en compte que els purins presenten elevades taxes de mineralització anuals (al voltant del 75 %), el seu comportament és més pròxim a un abonat mineral que a una esmena orgànica, ha de prendre's la quantitat de 170 kg/ha/any com una xifra que ha de corregir-se segons les necessitats reals dels distints cultius.  
Per al càlcul d'aquestes necessitats s'ha pres com a referència en primer lloc les recomanacions establides en el codi valencià de bones pràctiques agràries i s'han consultat les guies metodològiques per a la fertilització racional dels cultius a Espanya del Ministeri d'Agricultura, Alimentació i Medi Ambient.  
A continuació s'han revisat les parcel·les aportades per a la gestió dels purins. Tenint en compte que la major part d'elles es van aportar amb l'expedient 542/97-AIA, s'ha revisat, per mitjà de consulta al SIGPAC els distints usos actuals de la parcel·la.  
Actualment la parcel·la 90 del polígon 5 i les parcel·les 150 i 173 del polígon 19 no es troben cultivades per la qual cosa no podran utilitzar-se per a la gestió dels purins, d'acord amb el que estableix el codi valencià de bones pràctiques agràries.  
En la documentació remesa s'aporta nova parcel·la situada en el polígon 47 de Villena, parcel·la 271 actualment destinada a cultius herbacis per a gestionar l'augment de la producció de purins. Revisades les superfícies aptes per a la gestió dels purins i atenent els cultius actuals, en un principi hi ha prou superfície sempre que la parcel·la de Villena es cultive. No obstant això, es recomana la cerca de parcel·les pròximes a l'explotació.  
Les dosis de purins seran com a màxim les que continga 170 kg/N/ha en cítrics, el fruiter de secà la quantitat orientativa serà d'uns 75 kg (haurà de disminuir-se o augmentar-se en funció del rendiment del cultiu), oliverar de secà entre 75 i 100 kg i vinya 50 kg/N/ha segons indica el CVBPA.  
En el cas de la parcel·la de Villena, dependrà del cultiu final. En cas d'herbacis oscil·larà entre 100 i 170 kg/N/ha, depenent del cultiu.  
Tant el promotor del projecte com el propietari de la parcel·la hauran d'establir de manera responsable els límits en l'aplicació dels purins per mitjà de la prèvia redacció dels plans d'adobament a nivell de parcel·la en el cas del propietari de la parcel·la i per mitjà de l'ampliació de les superfícies en cas necessari en el cas del promotor qui haurà d'acomodar la capacitat de l'explotació a la capacitat de gestió d'aquests purins.  
- Emissions a l'atmosfera: les explotacions ramaderes són altament productores de metà (entre altres), gas d'efecte d'hivernacle. La utilització de bones pràctiques en el maneig del bestiar, així com una adequada alimentació poden disminuir les emissions per això hauran d'adoptar-se aquestes bones pràctiques en l'activitat productiva.  
- En relació amb els impactes sobre el patrimoni cultural, si bé no s'esperen impactes en aquest sentit, en compliment de la legislació vigent, haurà d'obtindre's l'informe regulat en l'article 11 de la Llei 4/1998, del Patrimoni Cultural Valencià.  
- Finalment cal indicar que d'acord amb allò que s'ha exposat en els antecedents, l'adaptació a les noves disposicions sorgides en matèria de residus i altres obliguen a actualitzar els condicionants ambientals de la declaració d'impacte ambiental de 18 de febrer de 1998 que es consideren anul·lats i la lectura dels quals ha de fer-se en els condicionants emesos per a l'expedient actual.  
  
Consideracions jurídiques  
1. El projecte examinat constitueix un dels supòsits en què resulta preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de la Llei 21/2013, de 9 de desembre, d'avaluació ambiental i annex I.h del Decret 162/1990.  
  
2. En l'expedient s'han observat els tràmits previstos en la Llei 21/2013, d'Avaluació Ambiental, i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
  
Per tot això es resol:  
  
Primer  
Substituir els condicionants ambientals de la declaració d'impacte ambiental de l'expedient número 542/97-AIA emesa en data de 18 de febrer de 1998 pels de la present resolució.  
  
Segon  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, el projecte «ampliació d'explotació porcina de preengreixament» en les parcel·les 43 i 49 del polígon 8 de Llutxent, sempre que es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
1. Es respectarà l'ample de la via pecuària assagador de Llutxent situant tots els elements inclús la tanca a suficient distància per a evitar-ne l'ocupació. A aquest efecte es prendrà l'eix del camí tocant a les parcel·les de l'explotació com l'eix de la via pecuària, aspecte que no pressuposa la seua falta d'afecció atés que no hi ha delimitació d'aquesta.  
Davant d'una delimitació de la via pecuària, el promotor del projecte haurà d'acatar el que en resulte.  
2. Haurà d'acreditar-se davant de l'òrgan substantiu que els distints organismes que cedeixen el consum d'aigua poden destinar el seu ús a usos ramaders segons les distintes concessions de l'òrgan de conca competent.  
3. Respecte al tractament i gestió dels purins:  
a) El tractament dels purins serà l'indicat en l'estudi d'impacte ambiental.  
b) El promotor i els propietaris de les parcel·les seran directament responsables de la bona gestió dels purins segons allò que s'indica en l'apartat de consideracions de l'òrgan ambiental de la present declaració d'impacte ambiental.  
c) Es respectaran les condicions que han de complir les parcel·les per a la gestió de la matèria orgànica segons el Codi Valencià de Bones Pràctiques Agràries (CVBPA).   
D'acord amb el CVBPA, no podrà usar-se per a la gestió dels purins la parcel·la 90 del polígon 5 i les parcel·les 150 i 173 del polígon 19 que actualment no estan cultivades.  
d) El promotor del projecte haurà d'adaptar la seua capacitat de producció a la capacitat de gestió dels purins en el cas que hi haja alguna modificació sobre les condicions actuals i no siga possible aportar noves parcel·les.  
e) El o els propietaris de les distintes parcel·les elaboraran els seus propis plans de gestió d'adobament i en funció d'això aplicaran els purins en les quantitats i èpoques adequades segons allò que s'ha exposat en l'apartat anteriorment mencionat i el que estableix el CVBPA.  
f) El promotor del projecte serà responsable de mantindre actualitzat el llistat de parcel·les on es gestionaran els purins i les quantitats a aplicar en coordinació amb el que a aquest efecte disposen els propietaris de les parcel·les segons els plans d'adobament que es redacten.  
Per a això presentarà com a màxim cada dos anys davant de l'òrgan substantiu una planificació de gestió dels purins amb els cultius i parcel·les degudament actualitzats en què es justificarà, d'acord amb els criteris exposats en la present declaració d'impacte ambiental, la correcta gestió d'aquests i es reflectiran els possibles canvis que hagen pogut donar-se.  
g) L'aplicació dels purins en els camps respectarà el que disposa el CVBPA i el Reial Decret 324/2000 d'ordenació de les explotacions porcines.  
4. S'aplicaran les millors tècniques disponibles en maneig i alimentació animal per a reduir la generació de gasos d'efecte d'hivernacle.  
5. S'obtindrà l'informe regulat en l'article 11 de la Llei 4/1998, del patrimoni cultural valencià.  
6. S'integrarà l'actuació en el medi ambient per mitjà de la creació d'una pantalla vegetal al costat de la tanca perimetral.  
7. El promotor haurà de disposar de contracte de retirada de residus sanitaris, assegurança o contracte de retirada de cadàvers d'animals i comunicarà a l'òrgan substantiu qualsevol variació que es produïsca en el tractament i destinació dels residus.  
  
Tercer  
La declaració d'impacte ambiental no serà objecte de cap recurs sense perjudici que, si és el cas procedisquen en via administrativa i judicial davant de l'acte pel qual s'autoritza el projecte.  
  
Quart  
Publicar la present declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 41.3 de la Llei 21/2013, de 9 de desembre, d'Avaluació Ambiental.  
La regulació de la vigència de la present declaració d'impacte ambiental serà l'establida en l'article 43 de l'esmentada Llei 21/2013.  
  
València, 11 de maig de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 16 de juny de 2016.- El director general de Medi Natural i d'Avaluació Ambiental: Antoni Marzo i Pastor.